**OBRAZLOŽENJE**

**Prijedloga Odluke o izmjenama** **Odluke o stipendiranju učenika i studenata**

PRAVNI OSNOV ZA DONOŠENJE ODLUKE

Donošenje Odluke o izmjenama Odluke o stipendiranju učenika i studenata (u daljnjem tekstu: Odluka) temelji se na članku 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/ 13, 137/15, 123/17, 98/19 i 144/20) kojim je propisano da predstavničko tijelo jedinice lokalne samouprave donosi odluke i druge opće akte kojima se uređuju pitanja iz samoupravnog djelokruga jedinice lokalne samouprave.

Također, donošenje ove Odluke temelji se na članku 29. Statuta Grada Opatije („Službene novine Primorsko-goranske županije“ broj 49/23), kojim je propisana nadležnost Gradskog vijeća za donošenje općih akata kojima se uređuju pitanja iz samoupravnog djelokruga Grada.

ANALIZA STANJA

Gradsko vijeće Grada Opatije je na sjednici održanoj dana 27. srpnja 2023. godine usvojilo Odluku o stipendiranju učenika i studenata koja je u primjeni. Temeljem te odluke, osigurano je stipendiranje učenika i studenata u 2023./2024. i 2024./2025. školskoj/akademskoj godini.

OBRAZLOŽENJE PRIJEDLOGA

U odnosu na važeću Odluku, ovim prijedlogom povećava se iznos mjesečne stipendije za učenike sa 80 na 100 eura, a studentske sa 170 na 200 eura s primjenom za 2025./2026. školsku odnosno akademsku godinu. Predložena visina mjesečnih stipendija usklađena je s visinom stipendija koje osiguravaju jedinice lokalne samouprave u našem okruženju. **Posebno ističemo činjenicu da se pravo na stipendiju i nadalje osigurava svim učenicima i studentima koji zadovolje uvjete natječaja.**

Osim toga, izvršava se usklađivanje važeće Odluke o stipendiranju učenika i studenata Grada Opatije s važećom Odlukom o socijalnoj skrbi Grada Opatije („Službene novine Grada Opatije“ broj 17/24), i to prvenstveno u dijelu koji se odnosi na prihodovni cenzus (prihod po članu kućanstva) kao kriterij za ostvarivanje stipendije po socijalnom osnovu.

Budući da se iznosi cenzusa iz Odluke o socijalnoj skrbi mogu mijenjati u skladu s promjenama troškova života i socijalne politike Grada, ovom izmjenom omogućuje se automatska prilagodba bez potrebe za čestim izmjenama Odluke o stipendiranju učenika i studenata.

Na taj se način osigurava pravednija raspodjela sredstava, transparentnost u dodjeli stipendija te bolja usmjerenost pomoći prema učenicima i studentima u najnepovoljnijem socijalnom položaju.

FINANCIJSKI UČINAK

Sredstva za ovu namjenu u 2025. godini nije potrebno povećavati. Naime, Natječaj za dodjelu stipendija učenicima i studentima za sljedeću školsku/akademsku godinu objavit će se početkom listopada (nakon početka akademske godine), a prva isplata bit će u siječnju 2026. godine.

SAVJETOVANJE S JAVNOŠĆU

Prijedlog Odluke uputit će se na Javno savjetovanje u trajanju od 30 dana, a izvješće o provedenom savjetovanju sa zainteresiranom javnošću, zajedno s konačnim prijedlogom Odluke, dostavit će se Gradskom vijeću na usvajanje.

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/ 13, 137/15, 123/17, 98/19 i 144/20) i članka 29. Statuta Grada Opatije („Službene novine Primorsko-goranske županije“ broj 49/23), Gradsko vijeće Grada Opatije, na sjednici održanoj dana \_\_\_\_\_\_\_\_\_\_\_\_\_\_\_2025. donijelo je

**ODLUKU O IZMJENAMA ODLUKE  
O STIPENDIRANJU UČENIKA I STUDENATA**

Članak 1.

U Odluci o stipendiranju učenika i studenata Grada Opatije („Službene novine Primorsko – goranske županije“, broj 28/23), članak 5. mijenja se i glasi:

„1) Učenička stipendija dodjeljuje se u godišnjem iznosu od 1.000 eura, a isplaćuje se u mjesečnim iznosima od 100 eura tijekom trajanja školske godine.

2) Studentska stipendija dodjeljuje se u godišnjem iznosu od 2.400 eura, a isplaćuje se u mjesečnim iznosima od 200 eura tijekom trajanja akademske godine.

3) Stipendija za poslijediplomski sveučilišni studij dodjeljuje se u jednokratnom iznosu do 1.500 eura za troškove školarine, a za razdoblje akademske godine.“

Članak 2.

U članku 7., stavku 1., podstavku 5., redak 2. mijenja se i glasi:

„- da ukupni mjesečni prihod po članu kućanstva ne prelazi iznos cenzusa propisan Odlukom o socijalnoj skrbi Grada Opatije.“

Stavak 2. mijenja se i glasi:

„2) Prihodom se smatra iznos prosječnog mjesečnog prihoda domaćinstva ostvarenog (isplaćenog) u posljednjih 12 mjeseci koji prethode mjesecu prije mjeseca u kojem je podnesena prijava za dodjelu stipendije, a čine ga sva sredstva koja domaćinstvo ostvari po osnovi rada, imovine, prihoda od imovine ili na neki drugi način. U prihod se ne uračunavaju naknade propisane Odlukom o socijalnoj skrbi Grada Opatije“

Članak 3.

Ova Odluka objavit će se u „Službenim novinama Grada Opatije“, a stupa na snagu 1. listopada 2025. godine.

KLASA: 024-03/23-01/4

URBROJ: 2170-12/01-01-25-

Opatija, 2025.

GRADSKO VIJEĆE GRADA OPATIJE

Predsjednik Gradskog vijeća

ODREDBE

**Odluke o stipendiranju učenika i studenata**

koja se mijenja

Članak 5.

1) Učenička stipendija dodjeljuje se u godišnjem iznosu od 800 eura, a isplaćuje se u mjesečnim iznosima od 80 eura tijekom trajanja školske godine.

2) Studentska stipendija dodjeljuje se u godišnjem iznosu od 2.040 eura, a isplaćuje se u mjesečnim iznosima od 170 eura tijekom trajanja akademske godine.

3) Stipendija za poslijediplomski sveučilišni studij dodjeljuje se u jednokratnom iznosu do 1.500 eura za troškove školarine, a za razdoblje akademske godine.

Članak 7.

1) Stipendiju temeljem imovinskog statusa može ostvariti redoviti učenik II., III. i IV. razreda srednje škole i redoviti student preddiplomskog, diplomskog i integriranog preddiplomskog i diplomskog sveučilišnog studija te preddiplomskog stručnog i specijalističkog diplomskog stručnog studija koji ispunjava sljedeće uvjete:

* da je državljanin Republike Hrvatske,
* da učenik/student u trenutku podnošenja prijave ima prebivalište na području Grada Opatije u kontinuitetu od minimalno godinu dana prije podnošenja prijave,
* da najmanje jedan član zajedničkog domaćinstva u trenutku podnošenja prijave ima prebivalište na području Grada Opatije u kontinuitetu od minimalno godinu dana prije podnošenja prijave,
* da je postigao opći uspjeh u prethodne dvije godine obrazovanja (podrazumijevaju se dvije školske/akademske godine u kontinuitetu koje prethode godini u kojoj se podnosi prijava), odnosno prethodne godine za učenike II. razreda srednje škole, i to:
  + učenik u visini prosječne ocjene 4,0 i više
  + student u visini prosječne ocjene 4,0 i više za svaku godinu obrazovanja u srednjoj školi i 3,5 te više za svaku akademsku godinu na visokom učilištu te da je ostvario najmanje 45 ECTS bodova u svakoj od prethodne dvije akademske godine
* da zadovoljava barem jedan od sljedećih uvjeta:
* da je član domaćinstva koje na temelju rješenja ostvaruje pravo na zajamčenu minimalnu naknadu,
* da su prihodi za jednočlano domaćinstvo do 500 eura, dvočlano domaćinstvo do 750 eura, tročlano domaćinstvo do 900 eura, četveročlano domaćinstvo do 1.050 eura, a ako domaćinstvo ima više od 4 člana, cenzus prihoda za svakog se člana uvećava za 150 eura.

2) Prihodom se smatra iznos prosječnog mjesečnog prihoda domaćinstva ostvarenog (isplaćenog) u posljednjih 12 mjeseci koji prethode mjesecu prije mjeseca u kojem je podnesena prijava za dodjelu stipendije, a čine ga sva sredstva koja domaćinstvo ostvari po osnovi rada, imovine, prihoda od imovine ili na neki drugi način. U prihod se ne uračunavaju: novčane naknade i potpore po Zakonu o socijalnoj skrbi, socijalna pomoć i naknada koju osigurava Primorsko-goranska županija i Grad Opatija, doplatak za djecu, stipendije učenika i studenata, godišnji dar za božićne i uskrsne blagdane i dar za djecu do 15. godine života, novčana naknada za tjelesno oštećenje, ortopedski dodatak, primici koje fizičke osobe ostvare na osnovi donacija pravnih i fizičkih osoba za zdravstvene potrebe te sredstva za saniranje posljedica elementarnih nepogoda.

3) Pod članovima zajedničkog domaćinstva u smislu ove Odluke, smatraju se podnositelj zahtjeva, roditelji/skrbnici/udomitelji, braća i sestre podnositelja zahtjeva te ostali koji zajedno žive, privređuju ili ostvaruju prihode na drugi način i troše ih zajedno, a navedeni su u Izjavi o članovima zajedničkog domaćinstva podnositelja prijave.